Streng beskjed til legene: Ozempic skal kun skrives ut til diabetespasienter
Staten brukte 1,4 milliarder kroner på diabetesmedisinen i fjor. Nå tråkker myndighetene på bremsen: – Det har tatt helt av. – Dette er en ekstrem situasjon, sier overlege Sigurd Hortemo i direktoratet for medisinske produkter (DMP).  Enorm etterspørsel har ført til mangel på diabetesmedisinen Ozempic over hele Europa. Norske diabetespasienter har strevd med å få tak i medisinen på apotek. Derfor har man åpnet for å gi ut utenlandske pakker.  Utenlandske pakker er ikke prisregulert av norske myndigheter. Derfor kan de koste tre til sju ganger så mye som en norsk pakke. Og det er folketrygden som tar regningen. Det er blitt veldig dyrt.  Bare i november og desember i fjor måtte staten dekke utenlandske medisinpakker på blå resept til norske pasienter for 458 millioner kroner.  – Det har tatt helt av. Og selv om vi vanligvis ikke griper inn i hva legene skriver ut til pasientene, så må vi reagere nå, sier Hortemo til Aftenposten.  Streng beskjed Nå kommer DMP med tre klare oppfordringer:  1. Leger skal ikke skrive ut Ozempic til andre enn dem med diabetes type 2. Dette gjelder for både blå og hvit resept.  2. Apotekene bør levere ut legemiddelet for kun fire uker av gangen, noe som tilsvarer én sprøyte/penn.  3. På grunn av stor mangel bør produsenten Novo Nordisk prioritere økt produksjon av diabetesmedisinen.  Aftenposten har dokumentert at en fjerdedel av pasientene som har fått medisinen dekket på statens regning, ikke hadde rett på den.  Helsemyndighetene mistenker at diabetesmedisinen er blitt omfattende brukt som slankemedisin til ikke-diabetikere. – Legene må følge kriteriene for denne medisinen. Nå fraråder vi også off label-behandling, der leger skriver ut Ozempic på hvit resept for fedmebehandling, sier Hortemo.  Burde reagert før Diabetesforbundet er glad for at oppfordringene kommer. – Vi håper at oppfordringen har en effekt, og at personer med diabetes nå får enklere tilgang på denne medisinen. Vi kommer også til å gi informasjon til helsepersonell og be dem lytte til disse oppfordringene, sier Ingvild Eilertsen, kommunikasjonssjef i Diabetesforbundet. Men de mener myndighetene er sent ute. – Hvis man hadde strammet inn på forskrivningen for en stund siden, så hadde man kanskje ikke vært nødt til å kjøpe inn så mange dyre utenlandske pakninger. Kraftigere lut må til Flere andre land har prøvd lignende oppfordringer for å få kontroll på mangelsituasjon. Men DMP varsler at det kommer mer. I løpet av få uker vil det bli klart om de trekker medisinen fra blå resept og går over til individuell refusjon for hver enkelt pasient.  – Vår vurdering er nok at det blir nødvendig med andre virkemidler. For dette er en situasjon vi ikke kan leve med, sier Hortemo.  Undersøker prisene Norske myndigheter regulerer prisen på norske pakker, men ikke når apotek og grossist importerer pakninger fra utlandet. Nå undersøker DMP prisene hos leverandør og grossist.  – Volumet er blitt for stort, og aktørene tar seg veldig godt betalt, sier Hortemo. 
Myndighetene trår på bremsen etter å ha brukt 1,4 milliarder på diabetesmedisin Ozempic.  Enorm etterspørsel har ført til mangel på medisinen. Mistanken er at medisinen brukes som slankemiddel til personer uten diabetes.